[من دبئی والاءُ اے منی ھال ایں]
ورد منی لٹءُ ڈنگوءُ ڈال ایں
من دبئی والاءُ اے منی ھال ایں
چُک دلءَ وش انت پت دبیءَایں
جن منی شہرءَتُلس انت ترّیت
آ منی ھال ءَ شر نیاں سرپد
من اداچونءُ چے منی ھالیں
اے دبئی انتءُ نام اماراتیں
اے دریں ڈیہءَ ھرکس بے شاتیں
شپ رَونت آسءُانگرِش گونئنت
روچ چو آشدّادءِ کبر نپتیں
من ادءَ جُٹءُ بزگلءِ شُوانگ
گوں کفن رنگیں کیت گُداں ارباب
اھلاََو سھلاََ مرحبا ھر روچ
من نہ زاناں کہ چے گُشیت واجہ
بس ھمے یکیں سرپداں گپءَ
کہ منا بُزگل گؤرکنئگ لوٹیت
ناہ دیئگ لوٹیت جُٹءُ ڈاچیاں
ھؤبدُوشومءِمُوڈاگاں شربوت
کندگےجنتءُ دنت دھےکلدار
من گلءَ بالاں بکششے رستگ
ھؤبرے واجہ زھرکنت لوگءَ
لیڈوی زہراں مئی سراشانیت
جنت منا مُشتءُ پہ اگال مُنڈیں
من گریوانءُ زار کناں چُکی
من کناں دزبندی ھزار رندءَ
کہ منا ارباب لٹ مدئے مُپتءَ
من تئی بُزگل آپءُ کاہ داتگ
جان دُرھیں جُٹّانی تئی شُشتگ
انگتہ زالم جنت منا چپل
من دبی والاءُاے منی ھال ایں
دُلدُلیں مُلا بانگ دنت سُہبءَ
دُمب منی بستگ لیڈوی مستیں
گوں منا سپتے روپگ انت لِڈءِ
ھربُزےروچےسےشنِک کاریت
دُرست منی سانڈیں گردنءِ لوپءَ
من بِہ میچیناں من بِہ واریناں
ڈاچیءِ ھرّ ھوں وت نہ وارت شیرءَ
من شزاری آں گوں ھمے ھرّءَ
جنت لگت مارا بے نپیں ڈاچی
من دبئی والاءُ اے منی ھالیں
جن منی اُدا ناز کنت پہ من
آ نہ زانت مردءِ ھال ادا چون انت
کار بہ بنت سرجم جُٹءُ میشانی
بارت بدُو مارا جنگلءِ باگءَ
دنت پدءَ دستءَ داسءُ کوڈالاں
ہچ نہ دنت بکششءُگُشیت یا اللہہ
لنگڈیں لاپءَ من جناں کوڈال
من دیاں دُواھےاے بدُوشومءَ
من جناں پنچاں ماں سرءِتوکءَ
زار منی شومیں تالہءُ بہت ءَ
یات منا وھدےچُکءُجن کاینت
من وتی درداں پہک باں بے ھال
گیرگریبیءِ روچ منا کاینت
درتگیں پُچءُ لنگڈیں سرشپ
من پدءَ کش آں اشکریں آسرد
دامنءَ سبرءِ مُھکمی داراں
شپ کہ بیت میناں چوجنءَآرتے
من پچاں پہ وت چادریں نانءَ
نان ادءِ ڈرمبی ھامگءُ ریکیں
پراھیءُ دراجی پیرُکءِ چادر
من دوئیں ناناں گونیءَ بنداں
پِرکناں پہ وت ڈالءُ ڈنگوے
لوگ منی پُورا چوپسءِ واڈءَ
گوات ادا کشّیت بے انانیءَ
مُشت کنت ریکاں منجلءَمان کنت
ھرشپءَژرت ژرتے پرانت ڈالءَ
من وراں ریکیں ڈالءُ ڈنگوُآں
من ھمک روچءَزنگ جناں لاپءِ
اے بدُو انگت زالم ءُ زوراک
ھرکجا ترّیت جنت منی زنگءَ
اے نپر تابان اے نپر تابان
من دبئی والاءُ اے منی ھال ایں
ھؤ منا وھدے بیت دوسال کامل
دل منی لوٹیت چندنیں ڈیہ ءَ
اے روگ نیلیت اُوترا مُلک ءَ
من چرے کاراں سوکی ءُ بیزار
ھؤ منا کاراں دمبرائینتگ
من کناں ھر روچ منّت ءُ زاری
زار منا باتءُ زار پہ تو واری
رب اگاں پرمائیت بدُوشومءَ
دنت منا موکل ماھے ءِ واستا
جی جزاک اللہہ ءُسد جزاک اللہہ
من گلءَ بالاں جی منی ارباب
دنت منا بکشش چپلی جُپت ے
کمبلے دنت چہ ڈاچیءِ جُلّاں
من گلءَ بالاں اُپ منی ارباب
زر منی جیبءِ یک ھزار کلدار
اے ٹکٹے بیت نہ دگہ ٹیکی
من دبی والاءُ اے منی ھالیں
من کناں دوستاں تارءُ گپّالے
من جناں وامے زاھرءُ زنڈیں
دیم گُما لیلامیں پٹاں مارکیٹ
شرگراں انترءُ چندنءُ امبر
وڈوڈیں سابونءُدیم مُشی پوڈر
پہ جن ءِ واستا چلہءُ چوٹیل
پہ وتی چُکاں راڈوءُ سینڈل
پیتیاں دپ چوپاں کناں ھردو
من چرے میشءُ ڈاچیاں بےگم
دیم وتی مُلکءَ من دلءَ دلجم
من کہ سربوتاں میتگءُ ھلکءَ
ھوگورا کوکارے بچار رُستگ
بیا دبی والاے دگہ اتکگ
من گلءَ بالاں من دبی والا
یکےءَ مُرگےگون گوں سُندءَ
یکےءَ میشے گردنءَ گپتگ
سیادےءَ ٹابے پہ منا گون انت
من کتگ سرجاہ سرجہءِ چکّا
ھرکسےچیزے پہ منا کاریت
من گُشاں واجہ تو وَاے بہ اشتیں
من جتگ پاگے گُمبدءِ رنگیں
یک کشےپانءُیک کشے سگریٹ
یک کشے زوراکیں چلیم نالیت
ھرکسے کیت ایں اسّلامالیک
من ارب رنگ ءَ اھلاََ و سھلاََ
داں دہءُ پنچ روچ من ھمے دابءَ
پاچنی رانءُ کُکُڈی پا دگ
من دبئی والاءُ اے منی ھال ایں
ماہ نہ رؤت پیسر کیسگوں ناریت
من جنءَ چاراں جن منا چاریت
نوں منی زالءِ مُوڈ نہ بیت آوڈ
جن منی کُپیت مُپتءُ نا ھکءَ
اے وڈیں دؤرءُاےوڈیں باریگ؟
من دلءَ جزماں روچ بدیں اتکاں
نوں پدءَ میشءُ نوں پدءَ ڈاچی
نوں پدءَ داسءُ ارّگءُ کوڈال
من جنءِ جاکءُ جلّواں گنداں
اے جنءِ سنٹیں کُپگاں آس گوں
شاہ ترا کشّیت گوں دنءُ بواں
من کناں تارے ھاجی ھوت مانءَ
کہ منی واستا یک ٹکٹے بُر
[بلئے]ھوت مان ھاجی ھچ نہ رؤت راہءَ
جی علی دار والا سلامت بات
آمنا وامی یک ٹکٹے دنت
من دبی والاءُ اے منی ھال ایں
چہ بزیں واماں نوں گنوکاں من
داں دگہ سے سال پہ بِہ روت شِرّی
زندگاں دانکہ من ھمے رنگ ءَ
بوپ منی ریکءُ جُل منی شال ایں
من دبئی والاءُ اے منی ھال ایں
[ابو دیدار]